謝觀文王尚書惠西京牡丹
作者：歐陽修
朝代：宋

paragraphs: 京師輕薄兒，意氣多豪俠。
爭誇朱顔事年少，肯慰白髮將花插。
尚書好事與俗殊，憐我霜毛苦蕭颯。
贈以洛陽花滿盤，鬭麗爭奇紅紫雜。
兩京相去五百里，幾日馳來足何捷。
紫檀金粉香未吐，綠萼紅苞露猶浥。
謂我嘗爲各陽客，頗向此花曾涉獵。
憶昔進士初登科，始事相公沿吏牒。
河南官屬盡賢俊，洛城池籞相連接。
我時年纔二十餘，每到花開如蛺蝶。
姚黄魏紅腰带鞓，潑墨齊頭藏綠葉。
鶴翎添色又其次，此外雖妍猶婢妾。
爾來不覺三十年，歲月纔如熟羊胛。
無情草木不改色，多難人生摧拉。
見花了了雖舊識，感物依依幾抆睫。
念昔逢花必沽酒，起坐驩呼屢傾榼。
而今得酒復何爲，愛花繞之空百匝。
心衰力懶難勉彊，與昔一何殊勇怯。
感公意厚不知報，墨筆淋漓口徒囁。